b'\n_START_ARTICLE_\nPonovna povezava\n_START_PARAGRAPH_\nPonovna povezava (angle\xc5\xa1ko: The Reconnection) je duhovna tehnologija, ki jo je leta 1993 razvil Eric Pearl, in ki naj bi omogo\xc4\x8dala povezovanje aksiatonalnih linij ter zdravljenje s tak\xc5\xa1no ponovno povezavo. Eric Pearl trdi, da Ponovna povezava povzro\xc4\x8da spreminjanje genetike, in da z vidika kvantne fizike povezuje strune. Glede na razmerje ponovne povezave s kvantno znanostjo velja tehnika za kvantni misticizem in \xc5\xa1arlatanstvo, a po trditvah zagovornikov dosega izjemne zdravstvene rezultate.\n_START_SECTION_\nZgodovina\n_START_PARAGRAPH_\nEric Pearl je bil dolga leta kiropraktik v Los Angelesu, potem, ko naj bi mu avgusta 1993\xc2\xa0\xc2\xbbJudinja romskega porekla\xc2\xab\xc2\xa0Cipora Leiserowicz/Cipora Rekrut v Venice Beachu s pomo\xc4\x8djo aksiatonalne poravnave (Axiatonal alignement) okrepila stik z Nevidnim svetom. Eric Pearl je leta 2001 izdal knjigo o ponovni povezavi in se posve\xc4\x8da zdravljenju in pou\xc4\x8devanju ponovne povezave.  Na podlagi ponovne povezave je na prehodu iz 20. v 21. stoletje Melissa Hocking Huges razvila kvantno bioenergijo (Quantum Bioenergetics\xe1\xb5\x80\xe1\xb4\xb9), leta 2010 pa je Anja Petrovi\xc4\x87 na podlagi ponovne povezave razvila sistem Tesla metamorfoza.\n_START_SECTION_\nReinkarnacija\n_START_PARAGRAPH_\nDokler se du\xc5\xa1e ne nau\xc4\x8dijo dovolj lekcij, se morajo u\xc4\x8diti preko kroga reinkarnacij. Na Zemlji bivamo, da bi se nau\xc4\x8dili lekcij, ki bi nam pomagale razviti se v popolnej\xc5\xa1e du\xc5\xa1e.\n_START_SECTION_\nDvanajst verig DNK\n_START_PARAGRAPH_\n\xc4\x8ceprav imajo po sodobnih znanstvenih spoznanjih ljudje dve verigi DNK, naj bi po Ericu Pearlu prvotno imeli 12 verig DNK. Neko\xc4\x8d naj bi namre\xc4\x8d planet Zemlja upravljala bitja iz obmo\xc4\x8dja Plejad, po sporu med dvema plejadskima frakcijama pa naj bi zmagovalci ostalim ljudem odtrgali deset verig DNK. Stopamo po\xc2\xa0\xc2\xbbevolucijski\xc2\xab\xc2\xa0poti proti\xc2\xa0\xc2\xbbprestrukturiranju\xc2\xab\xc2\xa0na\xc5\xa1e DNK.\n_START_SECTION_\nPomen \xc5\xa1tevila 3\n_START_PARAGRAPH_\nPo pristopu Erica Pearla \xc5\xa1tevilo 3 igra pomembno vlogo pri vzpostavljanju\xc2\xa0\xc2\xbbugodnih frekvenc\xc2\xab. \xc5\xbde gospa iz Venice Beacha, ki je Ericu Pearlu naredila aksiatonalno povezavo, je to naredila za ceno 333 USD. Tudi sam Pearl za ponovno povezavo zara\xc4\x8dunava 333USD ali 333EUR. Pri ponovni povezavi pomembno vlogo igra triangulacija, zdravilec, klient in frekvence ponovne povezave ustvarjajo trojico, pri zdravljenju s ponovno povezavo pa se obi\xc4\x8dajno nekaj pomembnega zgodi \xc5\xa1ele pri tretjem obisku.\n_START_SECTION_\nAksiatonalne linije in aksiatonalna povezava\n_START_PARAGRAPH_\nNi povsem jasno, od kod je pri\xc5\xa1la ideja o tim. aksiatonalnih linijah. Po nekaterih se je razvila znotraj kabalisti\xc4\x8dne tradicije, po drugih pa gre za vplive kitajske kineziologije ali japonske akupunkture tsubo. Leta 1973 je J.J. Hurtak objavil obse\xc5\xbeno poglavje o obstoju omenjenih linij, ki so njegovem enakovredne meridijanom tradicionalne kitajske medicine, le da so te linije na konceh odprte in telo povezujejo z zvezdami. Aksiatonalne linije naj bi bile \xc5\xa1e posebno mo\xc4\x8dno povezane s hrbtenico in \xc4\x8dakrami . Iz tradicionalne kitajske medicine poznani meridijani naj bi bili povezani s tim. regresivnimi aksiatonalnimi linijami, aksiatonalne linije v progresivnem smislu, ki naj bi telo povezovale z vi\xc5\xa1jim jazom, pa so bile neko\xc4\x8d v preteklosti prekinjene. S ponovno povezavo teh linij naj bi se za\xc4\x8dela doba lu\xc4\x8di, preko povezave pa naj bi se spreminjali geni, telesni organi naj bi ozdraveli ali se obnovili, mo\xc5\xbeno naj bi bilo ozdravljenje nekaterih te\xc5\xbekih bolezni kot npr. rak in celo o\xc5\xbeivljanje umrlih. Na osnovi Hurtakovih opisov je nastalo ve\xc4\x8d tehnik za vzpostavljanje ponovne povezave. Gospa, ki je ponovno povezavo naredila Ericu Pearlu, je uporabila tehniko risanja aksiatonalnih linij s prstom, sam Pearl pa je razvil tehniko z uporabo \xc4\x8dakre dlani.\n_START_SECTION_\nZdravljenje s ponovno povezavo in ponovna povezava\n_START_PARAGRAPH_\nSistem Erica Pearla temelji na dveh osnovnih pristopih- na zdravljenju s ponovno povezavo in na (osebni) ponovni povezavi._NEWLINE_Zdravljenje s ponovno povezavo (Reconnective Healing) je namenjeno zdravljenju s pomo\xc4\x8djo ponovne povezave. Praviloma gre za zdravljenje s strani praktika, ki ima opravljen seminar. Vendar Eric Pearl trdi, da je s ponovno povezavo mogo\xc4\x8de zdraviti tudi preko iniciacije, prejete npr. skozi njegovo knjigo o zdravljenju s ponovno povezavo. Pri zdravljenju s ponovno povezavo naj bi preko zdravilca v telo klienta pritekalo ogromno razli\xc4\x8dnih\xc2\xa0\xc2\xbbenergij\xc2\xab\xc2\xa0in\xc2\xa0\xc2\xbbsvetlobe\xc2\xab, zaradi \xc4\x8desar zdravljenje s ponovno povezavo velja za energijsko zdravljenje v \xc5\xa1ir\xc5\xa1i povezanosti\xc2\xa0\xc2\xbbenergije\xc2\xab,\xc2\xa0\xc2\xbbsvetlobe\xc2\xab\xc2\xa0in\xc2\xa0\xc2\xbbinformacij\xc2\xab. Obi\xc4\x8dajno so pri zdravljenju s ponovno povezavo potrebna tri sre\xc4\x8danja, ker se nekaj posebnega praviloma zgodi \xc5\xa1ele na tretjem. Trije obiski so splo\xc5\xa1na norma, saj u\xc4\x8dinkovitost zdravljenja z dodatnimi obiski pogosto za\xc4\x8denja upadati._NEWLINE_Ponovna povezava (The Reconnection) pomeni ponovno povezavo aksitonalnih linij. Eric Pearl je razvil novo tehniko ponovnega povezovanja aksiatonalnih linij in sicer z uporabo \xc4\x8dakre dlani, obenem pa se na klientovo telo iz te \xc4\x8dakre projicira \xc5\xbearek za aktivacijo aksiatonalnih linij in opravi triangulacija v podobi Davidove zvezde. Tako vzpostavljena povezava, ki se na prejemniku opravi v dveh lo\xc4\x8denih dnevih, naj bi bila trajna.\n_START_SECTION_\nPotek zdravljenja s ponovno povezavo\n_START_PARAGRAPH_\nS ponovno povezavo po trditvah Erica Pearla pide do zdravljenja in preobrazbe s pomo\xc4\x8djo menjave\xc2\xa0\xc2\xbbsvetlobe\xc2\xab\xc2\xa0in\xc2\xa0\xc2\xbbinformacij\xc2\xab. Zdravljenje s ponovno povezavo je bolj podobno duhovnemu zdravljenju. Je prej stanje bivanja kot pa zdravljenje. Praktik ponovne povezave v bistvu sploh ne zdravi, je le posrednik med Bogom in klientom. Za\xc5\xa1\xc4\x8dita pri delu s ponovno povezavo ni potrebna, ni potrebno izvajati za\xc5\xa1\xc4\x8ditnih obredov. Za\xc5\xa1\xc4\x8ditni obredi, uporaba simbolov in podobno je dajanje ob\xc4\x8dutka la\xc5\xbene mo\xc4\x8di. Zdravljenje s ponovno povezavo lahko deluje celo, \xc4\x8de ne verjamemo vanj, ker pri njem ne gre za zdravljenje z vero. Zdravljenje s ponovno povezavo obi\xc4\x8dajno terja tri obiske, vendar \xc5\xa1tevilo tretmanov ni fiksno dolo\xc4\x8deno. Navzven je zdravljenje s ponovno povezavo pogosto videti tako, da praktik hodi okrog klienta na masa\xc5\xbeni mizi in pribli\xc5\xbeuje in oddaljuje dlani od klientovega telesa ob hkratnem \xc4\x8dutenju\xc2\xa0\xc2\xbbenergije\xc2\xab, toda zdravljenje s ponovno povezavo je mogo\xc4\x8de tudi zgolj z o\xc4\x8dmi ali pa na daljavo.\n_START_SECTION_\nAktivacija sposobnosti za zdravljenje s ponovno povezavo\n_START_PARAGRAPH_\nEric Pearl svojim u\xc4\x8dencem prena\xc5\xa1a sposobnost zdravljenja predvsem preko\xc2\xa0\xc2\xbbaktivacije rok\xc2\xab. Toda do\xc2\xa0\xc2\xbbuglasitve\xc2\xab\xc2\xa0lahko pride tudi preko branja knjige Erica Pearla o ponovni povezavi in preko obiska tretmana ponovne povezave, kjer klienti poro\xc4\x8dajo o nenavadnih dogodkih in ob\xc4\x8dutjih. Frekvence ponovne povezave pa se prena\xc5\xa1ajo tudi preko kaset, zgo\xc5\xa1\xc4\x8denk, radia, televizije, interneta, revij, \xc4\x8dlankov\xe2\x80\xa6\n_START_SECTION_\nReakcije\n_START_PARAGRAPH_\nOdzivne reakcije se pri ponovni povezavi imenujejo registri. Registri so lahko premikanje o\xc4\x8desnih zrkel, spremembe v dihanju, po\xc5\xbeiranje sline, solze ali smeh, gibanje s prsti, obra\xc4\x8danje glave in gibanje telesa, ob\xc4\x8dutki hladu ali vro\xc4\x8dine, ob\xc4\x8dutek naelektrenosti, ob\xc4\x8dutek raz\xc5\xa1irjanja\xe2\x80\xa6\n_START_SECTION_\nOdnos med ponovno povezavo in znanostjo\n_START_PARAGRAPH_\nEric Pearl trdi, da izvajanje Ponovne povezave na svet prina\xc5\xa1a svetlobo in informacije, da ponovno povezuje DNK verige in strune. Eric Pearl vidi povezavo med kvantno mehaniko in Ponovno povezavo tudi v tem, da\xc2\xa0\xc2\xbbfrekvence\xc2\xab\xc2\xa0ponovne povezave ne slabijo z razdaljo. Iz vidika sklicevanja na kvantno mehaniko kritiki podobne metode in tehnologije opredeljujejo kot obliko kvantnega misticizma, ki svoje koncepte opisuje z izrazoslovjem kvantne mehanike, vendar je po mnenju stroke psevdoznanost oz. \xc5\xa1arlatanstvo. Raziskave Garyja Schwartza so po drugi strani nakazale, da pri zdravljenju s ponovno povezavo ne gre za obi\xc4\x8dajno energijsko zdravljenje, saj se med zdravljenjem zgodi upad ravni gama sevanja._NEWLINE_Pri zdravljenju s pomo\xc4\x8djo ponovne povezave naletimo na primere ozdravljenj te\xc5\xbekih bolezni kot so rakava obolenja, AIDS itd\xe2\x80\xa6 Tillerjeve raziskave naj bi pokazale, da zdravilne frekvence zdravljenja s ponovno povezavo povzro\xc4\x8dajo pove\xc4\x8danje vi\xc5\xa1ka proste termodinami\xc4\x8dne energije, kar bi lahko pojasnilo spremembo energije pri praktikih in nenadno sposobnost zdravljenja drugih. Schwarzove raziskave naj bi pokazale, da prakti\xc4\x8dno vsi udele\xc5\xbeenci seminarja o zdravljenju s ponovno povezavo pridobijo ve\xc4\x8dje sposobnosti za energijsko zdravljenje. Korotkove raziskave pa naj bi pokazale, da se tekom seminarja signifikantno spreminja elektromagnetno polje v prostorih seminarja. Nobena teh trditev ni bila rigorozno znanstveno preverjena._NEWLINE_Genetik James H. Thomas z Univerze v Washingtonu je na vpra\xc5\xa1anje o Pearlovih trditvah glede DNK odgovoril, da je Pearl bodisi \xc5\xa1arlatan, bodisi blodnjav, njegove trditve pa da niso vredne pozornosti.\n_START_SECTION_\nOdnos med etiko ponovne povezave in medicinsko etiko\n_START_PARAGRAPH_\nEric Pearl se zavzema za to, da obi\xc4\x8dajno najprej poskusimo dose\xc4\x8di zdravje z uporabo naravnih metod, \xc4\x8de pa te ne delujejo, nam \xc5\xa1e vedno ostane medicinska znanost kot naslednja logi\xc4\x8dna izbira. Vendar pa v primeru kriti\xc4\x8dnih stanj ali nujne prve pomo\xc4\x8di Eric Pearl od svojih praktikov zahteva, da dajejo prednost medicini. Poleg tega Eric Pearl vztraja, da praktiki ponovne povezave ne dajejo nasvetov o jemanju ali opu\xc5\xa1\xc4\x8danju zdravil, ker praktiki nimajo medicinskega znanja, tak\xc5\xa1ni nasveti pa lahko klientom povzro\xc4\x8dijo \xc5\xa1kodo.'